钦定古今图书集成/明伦汇编/官常典/第238卷 > 侯挚
## 钦定古今图书集成/明伦汇编/官常典/第238卷 > 侯挚

按《金史》本传：“挚初名师尹，避讳改今名。字莘卿，东阿
人。明昌二年进士，入官，慷慨有为。承安间积迁山东
路盐使司判官。泰和元年，以课增四分，特命迁官二
阶。八年七月，追官一阶，降授长武县令。初，挚为户部
主事，与王说规措西北路军储，以代张炜。挚上章论
本路财用不实，至是降除焉。贞祐初，大兵围燕都，时”
挚为中都麹使，请出幕军。已而婴城有功，擢为右补
阙。二年正月，诏挚与少府监丞李迥秀分诣西山招
抚。宣宗南渡，转劝农副使，提控紫荆等关，俄迁行六
部侍郎。三年四月，同签枢密院阿勒根讹论等以谓：
“今车驾驻南京，河南兵不可易动。且兵不在多，以将
为本。侯挚有过人之才，傥假以便宜之权，使募兵转
粮，事无不克。可升为尚书，以总制永锡、庆寿两军。”于
是以挚为太常卿，行尚书六部事，往来应给之。挚遂
上章言九事：其一曰：“省部所以总天下之纪纲，今随
路宣差，便宜从事，往往不遵条格，辄札付六部及三
品以下官，其于纪纲，岂不紊乱，宜革其弊。”其二曰：“近
置四帅府，所统兵校，不为不众，然而弗克取胜者，盖
一处受敌，馀徒傍观，未尝发一卒以为援，稍见小却，
则弃戈遁去，此师老将怯故也。将将之道，惟陛下察
之。”其三曰：“率兵御寇，督民运粮，各有所职，本不可以
兼行。而帅府每令杂进，累遇寇至，军未战而丁夫已
遁，行伍错乱，败之由也。夫前阵虽胜而后必更者，恐
为敌所料耳，况不胜哉！用兵尚变，本无定形，今乃因
循，不改覆辙，臣虽素不知兵，妄谓率由此失。”其四曰：
“雄、保、安肃诸郡，据白沟、易水、西山之固，今多阙员，又
所任者皆柔懦不武，宜亟选勇猛才干者分典之。”其
五曰：“漳水自卫至海，宜沿流设备，以固山东，使力穑
之民安服田亩。”其六曰：“近都州县官吏往往逋逃，盖
以往来敌中，失身者多，兼转输频并，民力困敝，应给
不前，复遭责罚，秩满乃与他处一体计资考实负其
人。乞诏有司优定等级，以别异之。”其七曰：“兵威不振，

削夺。”其八曰：“大河之北，民失稼穑，官无俸给，上下不
安，皆欲逃窜，加以溃散军卒，还相剽掠，以致平民愈
不聊生。宜优加矜恤，亟招抚之。”其九曰：“从来掌兵者
多用世袭之官，此属自幼骄惰，不任劳苦，且心胆懦
怯，何足倚办。宜选骁勇过人，众所推服者，不考其素
用之。”上略施行焉。时元帅蒲察七斤以通州叛，累遣
谍者间挚，挚恐为所陷，上章自辩，诏谕之曰：“卿朕素
知，岂容间耶？其一意于职，无以猜嫌自沮也。”八月，权
参知政事，俄拜参知政事，行尚书省于河北。先是，挚
言：“河北东、西两路最为要地，而真定守帅胡论出辄
弃城南奔，州县危惧。今防秋在迩，甚为可忧，臣愿募
兵与旧部西山忠义军往安抚之。”制可。故有是命。十
一月，入见。壬申，遣祭河神于宜村。十二月，复行省于
河北。四年正月，进拜尚书右丞。尝上言宜开沁水，以
便馈运。至是，诏有司开之。是时，河北大饥，挚上言曰：
“今河朔饥甚，人至相食，观、沧等州斗米银十馀两，殍
殣相属。伏见沿河上下许贩粟北渡，然每石官籴其
八，彼商人非有济物之心也。所以涉河往来者，特利
其厚息而已。利既无有，谁复为之？是虽有济物之名，
而实无所渡之物，其与不渡何异？昔《春秋》列国各列
疆界，然晋饥则秦输之粟，及秦饥晋闭之籴，千古讥
之。况今天下一家，河朔之民皆陛下赤子，而遭罹兵
革，尤为可哀，其忍坐视其死而不救欤？人心惟危，臣
恐弄兵之徒得以借口而起也。愿止其籴，纵民输贩
为便。”诏尚书省行之。时红袄贼数万人入临沂费县
之境，官军败之，生擒伪宣徽使李寿甫，讯之，则云其
众皆杨安儿、刘三祖散亡之馀，今复聚及六万。贼首
郝定者，兖州泗水人，署置百官，僭称大汉皇帝，已攻
泰安、滕、兖、单诸州及莱芜、新泰等十馀县，又破邳州
𥐻子堌，得船数百艘。近遣人北构南连，皆成约，行将
跨河为乱。挚以其言闻于上，且曰：“今邳、滕之路不通，
恐实有此谋。”遂诏挚行省事于东平，权本路兵马都
总管以招诱之，若不从，即率兵捕讨。兴定元年四月，
济南泰安、滕、兖等州土贼并起，肆行剽掠，挚遣提控、
遥授棣州防御使完颜霆率兵讨之，前后斩首千馀，
招降伪元帅石花五、夏全馀党壮士二万人，老幼五
万口。是年冬，升资德大夫，兼三司使。二年二月，挚上
言：“山东、河北数罹兵乱，遗民嗷嗷，实可哀恤。近朝廷
遣官分往抚辑，其惠大矣。然臣忝预执政，敢请继行，
以宣布国家德信，使疲瘵者得以少苏，是亦图报之
一也。”宰臣难之。无何，诏遣挚行省于河北，兼行三司
安抚事。既行，又上言曰：“臣近历黄陵冈南岸，多有贫
乏老幼，自陈本河北农民，因敌惊扰，故南迁以避，今
欲复归本土，及春耕种，而河禁邀阻。臣谓河禁本以
防闲自北来者耳，此乃由南而往，安所容奸乞令有
司验实放渡。”诏付尚书省。宰臣奏：宜令枢府讲究。上
曰：“民饥且死，而尚为次第，何耶？其令速放之。”四月，招
抚副使黄掴阿鲁答破李全于密州。初，贼首李全据
密州及胶西、高密诸县，挚督兵讨之。会高密贼陈全
等四人默白招抚副使黄掴阿鲁答，愿为内应，阿鲁
答乃遣提控朱琛率兵五百赴之。时李全暨其党于
忙儿者皆在城中，闻官军且西来，全潜逸去，忙儿不
知所为。阿鲁答驰抵城下，鼓噪逼之，贼守陴者八百
人皆下乞降，馀贼四千出走，进军邀击之，斩首千级，
俘百馀人，所获军实甚众，遂复其城。是夜，琛又用陈
全计，拔高密焉。六月，上遣谕挚曰：“卿勤劳王家，不避
患难，身居相职，而往来山堌水寨之间，保庇农民，收
获二麦，忠恪之意，朕所具知。虽然，大臣也，防秋之际，
亦须择安地而处，不可堕其计”中挚对曰：“臣蒙大恩，
死莫能报。然承圣训，敢不奉行。拟驻兵于长清县之
灵岩寺，有屋三百馀间，且接连泰安之天胜寨，介于
东平、益都之间，万一兵来，足相应援。”上恐分其兵粮，
乃诏权移邳州行省。九月，挚上言：“东平以东，累经残
毁，至于邳、海尤甚。海之民户会不满百，而屯军五千，
邳户仅及八百，军以万计。夫古之取兵，以八家为率，
一家充军，七家给之，犹有伤生废业、疲于道路之难。
今兵多而民不足，使萧何、刘晏复生，亦无所施其术，
况于臣者何能为哉！伏见邳、海之间，贫民失业者甚
众，日食野菜，无所依倚，恐因而啸聚，以益敌。挚。乞募
选为兵，自十月给粮，使充戍役，至二月罢之。人授地
三十亩，贷之种粒，而验所收获，量数取之，逮秋复隶
兵伍，且战且耕，公私俱利，亦望被俘之民易于招集
也。”诏施行之。是时，枢密院以海州军实不足，艰于转
输，奏乞迁于内地。诏问挚，挚奏曰：“海州连山阻海，与
沂、莒、邳、密皆边隅冲要之地，比年以来，为贼渊薮者，
宋人资给之故。若弃南他徙，则直抵东平，无非敌境，
地大气增，后难图矣，臣未见其可。且朝廷所以欲迁
者，止虑粮储不给耳。臣请尽力规画，劝喻农民趋时
耕种，且令煮盐易粮，或置场宿迁，以通商旅，可不劳
民力而办。仍择沐阳之地可以为营屯者，分兵护逻虽不迁无患也。”上是其言，乃止十月。先是，邳州副提
控王汝霖以州廪将乏，扇其军为乱，山东东路转运
副使兼同知沂州防御使程戬惧祸及，遂与同谋，因
结宋兵以为外应。挚闻，即遣兵捕之，讯竟具伏，汝霖
及戬并其党弹压崔荣、副统韩松、万户戚谊等皆就
诛，至是以闻。三年七月，设汴京东、西、南三路行三司，
诏挚居中总其事焉。十月，以里城毕工，迁官一阶。四
年七月，迁荣禄大夫，致仕。大兴元年正月，起复为大
司农。四月，归大司农印，复致仕。八月，复起为平章政
事，封萧国公，行京东路尚书省事，以军三千护送就
舟张家渡。行至封丘，敌兵觉，不能进，诸将卒谋倒戈
南奔，留数骑卫挚。挚知其谋，遂下马，坐语诸将曰：“敌
兵环视，进退在我。汝曹不思持重，吾宁死于汝曹之
手，不忍为乱兵所蹂，以辱君父之命。”诸将诺而止，得
全师以还，闻者壮之。十一月，复致仕。居汴中，有园亭
蔡水滨，日与耆旧䜩饮。及崔立以汴城降，为大兵所
杀。挚为人威严，御兵人莫敢犯。在朝遇事敢言，又喜
荐士，如张文举、雷渊、麻九畴辈，皆由挚进用。南渡后，
宰执中人望尤重。